ผ่อนเกณฑ์โฮลดิงฯหนุนลงทุน
ก.ล.ต.ผ่อนเกณฑ์โฮลดิงฯ ส่งเสริมการลงทุน มีกติกาป้องกันเป็นบริษัทจัดการเงินลงทุน
21 มิ.ย. 2555

ก.ล.ต.ผ่อนเกณฑ์โฮลดิงฯ ส่งเสริมการลงทุน มีกติกาป้องกันเป็นบริษัทจัดการเงินลงทุน
นายวรพล โสคติยานุรักษ์ เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า คณะกรรมการกำกับตลาดทุนเห็นชอบแก้ไขหลักเกณฑ์การเสนอขายหุ้นที่ออกใหม่ต่อประชาชนของบริษัทมหาชนจำกัดที่ประกอบธุรกิจหลักโดยการถือหุ้นในบริษัทอื่น (โฮลดิง คอมพานี) โดยแก้ไขให้โฮลดิง คอมพานี ต้องถือหุ้นในบริษัทย่อยที่เป็นธุรกิจหลัก (ไม่ว่าจะเป็นบริษัทที่จัดตั้งในประเทศหรือต่างประเทศ) ในสัดส่วนมากกว่า 50% ของหุ้นที่มีสิทธิออกเสียงทั้งหมดของบริษัทย่อยนั้น จากเกณฑ์เดิมถือหุ้นไม่น้อยกว่า 75%
นอกจากนี้ อาจได้รับการผ่อนปรนในกรณีที่มีอำนาจควบคุมกิจการตามมาตรฐานบัญชี หรือกรณีที่ติดข้อจำกัดของกฎหมายหรือการร่วมทุนกับภาครัฐ
ทั้งนี้ เพื่ออำนวยความสะดวกในการดำเนินธุรกิจและการร่วมทุนของโฮลดิงฯ โดยที่ยังคงมีอำนาจควบคุมในบริษัทย่อยอยู่
อย่างไรก็ตาม เพื่อไม่ให้โฮลดิงฯ มีลักษณะเป็นธุรกิจจัดการเงินลงทุน ก.ล.ต.ได้กำหนดขนาดของกลุ่มบริษัทที่ประกอบธุรกิจหลักและธุรกิจอื่นที่โฮลดิงฯ ไปถือหุ้น เมื่อเทียบกับสินทรัพย์ของโฮลดิงฯ ให้มีความชัดเจน คือ 1) กลุ่มบริษัทที่ประกอบธุรกิจหลัก (ทั้งบริษัทย่อยและบริษัทร่วม) ต้องมีขนาดสินทรัพย์คิดเป็นไม่น้อยกว่า 75% ของสินทรัพย์ของโฮลดิงฯ โดยที่ขนาดสินทรัพย์ของบริษัทย่อยที่ประกอบธุรกิจหลักต้องมีสัดส่วนที่มีนัยสำคัญต่อโฮลดิงฯ และ 2) ขนาดเงินลงทุนของโฮลดิงฯ ในกลุ่มบริษัทอื่น (ที่ไม่ใช่ธุรกิจหลัก) ต้องน้อยกว่า 25% ของโฮลดิงฯ
ปัจจุบันหลักเกณฑ์โฮลดิงฯ กำหนดสัดส่วนการถือหุ้นในบริษัทย่อยที่ประกอบธุรกิจหลักไว้สูงเพื่อต้องการให้มีอำนาจควบคุมเบ็ดเสร็จ แต่ในทางปฏิบัติบริษัทหลายแห่งไม่อาจถือหุ้นในสัดส่วนที่สูงได้ โดยเฉพาะเมื่อต้องร่วมทุนกับผู้ประกอบการในต่างประเทศ ดังนั้น ก.ล.ต.จึงได้ผ่อนคลายหลักเกณฑ์ดังกล่าวเพื่อดึงดูดนักลงทุนไทยและต่างประเทศให้หันมาลงทุนผ่านโฮลดิงฯ ของไทย ซึ่งผู้ลงทุนจะได้รับความสะดวกยิ่งขึ้น เนื่องจากลงทุนในไทยเพียงแห่งเดียว แต่สามารถเป็นเจ้าของกิจการหลายแห่งในภูมิภาค ทำให้ผลิตภัณฑ์ทางการเงินของตลาดทุนไทยมีความหลากหลาย ส่งผลให้ตลาดทุนมีขนาดใหญ่ขึ้น และสามารถเป็นศูนย์กลางการลงทุนที่สำคัญของภูมิภาคนี้ได้ในอนาคต
แหล่งข่าวจากวงการตลาดทุน เปิดเผยว่า เกณฑ์โฮลดิงฯ ผ่อนคลาย สนับสนุนให้ บจ.ไทยสามารถขยายกิจการและขยายการลงทุนไปยังตลาดต่างประเทศมากขึ้น สามารถเติบโตรองรับการจะเข้าร่วมประชาคมเศรษฐกิจอาเซียน (เออีซี) ในปี 2558